El Departament d'Educació impulsa la creació literària en llengua catalana per part dels docents, mitjançant la convocatòria anual del Premi Pere Calders de Literatura Catalana.
Tot i que la professionalització dels escriptors i escriptores ja és possible des que la nostra literatura va entrar en un procés de plena normalització, bona part d'aquests escriptors i escriptores catalans també es dediquen professionalment a la docència en els nivells d'educació infantil, primària i secundària.
Per aquest motiu, el Departament d'Educació de la Generalitat de Catalunya, amb la col·laboració del Col·legi Oficial de Doctors i Llicenciats en Filosofia i Lletres i en Ciències de Catalunya, i l'Associació d'Escriptors en Llengua Catalana, convoca per tretzena vegada el Premi Pere Calders de Literatura Catalana.
La concessió d'aquest premi té com a objectiu tant el reconeixement públic de la tasca literària del personal docent, com de la tasca docent dels escriptors i escriptores.
Per tot això, de conformitat amb el que estableix la Llei 38/2003, de 17 de novembre, general de subvencions, i el capítol IX del Text refós de la Llei de finances públiques de Catalunya, aprovat pel Decret legislatiu 3/2002, de 24 de desembre, i a proposta de la Direcció General d'Innovació,
Aprovar les bases que han de regir aquesta convocatòria i que es publiquen a l'annex d'aquesta Ordre.
La dotació del premi és de 6.100,00 euros, els quals es faran efectius amb càrrec a la posició pressupostària D/483000100/4230 de l'òrgan gestor EN02 del pressupost de l'any 2007.
Contra aquesta Ordre, que exhaureix la via administrativa, els interessats poden interposar recurs contenciós administratiu davant la Sala Contenciosa Administrativa del Tribunal Superior de Justícia de Catalunya en el termini de dos mesos comptats a partir de l'endemà de la seva publicació al DOGC, de conformitat amb el que preveu l'article 46.1 de la Llei 29/1998, de 13 de juliol, reguladora de la jurisdicció contenciosa administrativa.
Barcelona, 23 de juliol de 2007
L'objecte d'aquest premi és el reconeixement públic tant de la tasca literària del personal docent com de la tasca docent de les escriptores i els escriptors, així com promoure la creació literària en llengua catalana i difondre el gust per la lectura en el món de l'ensenyament..2 Requisits dels participants
Poden optar a aquest premi els docents en actiu en els nivells d'educació infantil, primària i secundària de centres de Catalunya..3 Característiques dels treballs
3.1 Les obres que es presentin s'hauran d'emmarcar en la narrativa i en la prosa, hauran de ser inèdites i estar escrites en llengua catalana, i tindran una extensió aproximada d'unes 100 pàgines.
3.2 No podran optar a aquest premi les obres que hagin estat premiades en algun altre concurs o hagin rebut algun ajut públic per a la seva confecció.
Tampoc no hi podran optar els autors o les autores que hagin obtingut el Premi Pere Calders en qualsevol de les edicions anteriors..4 Presentació dels treballs i terminis
4.1 Les obres s'hauran de presentar per quintuplicat i signades amb pseudònim.
S'hi adjuntarà un sobre tancat, amb el pseudònim i el títol de l'obra a l'exterior.
A l'interior, s'hi faran constar les mateixes dades i, a més, el nom i cognoms, l'adreça i el telèfon de l'autor/a així com el nom de la localitat del centre on exerceixi la docència.
4.2 Les obres s'hauran de lliurar a la Direcció General d'Innovació del Departament d'Educació (Via Augusta, 202, planta 2B, 08021 Barcelona) a partir de l'endemà de la publicació d'aquesta Ordre al DOGC i fins al 31 d'octubre de 2007..5 Selecció dels treballs
5.1 Per a la concessió del premi es constituirà un jurat format per les persones següents:
Joan Badia i Pujol, director general d'Innovació.
Francesc Danés i Andreu, representant del Col·legi de Doctors i Llicenciats en Filosofia i Lletres i en Ciències de Catalunya.
Oriol Vergés i Mundó, de l'Associació d'Escriptors en Llengua Catalana.
Ada Castells i Ferrer, escriptora.
Joaquim Nuñez i Cabanillas, subdirector general de Formació Permanent i Recursos Pedagògics.
5.2 Els membres del jurat estan afectats per les causes d'abstenció i recusació que preveuen els articles 28 i 29 de la Llei 30/1992, de 26 de novembre, de règim jurídic de les administracions públiques i del procediment administratiu comú.
5.3 Per a la selecció dels treballs, el jurat valorarà l'adequació de les obres a l'objecte de la convocatòria, l'originalitat del tema, la perfecció en la trama, l'estil literari i la qualitat lingüística.
5.4 El jurat decidirà tots els aspectes que no preveuen aquestes bases i podrà proposar declarar el premi desert.
També, i en funció de la qualitat de les obres, podrà proposar dos premis.
5.5 La concessió del premi serà inapel·lable.
5.6 En qualsevol cas, es consideraran desestimades les sol·licituds no resoltes en el termini de 6 mesos comptats a partir de l'endemà de finalització del termini per a la presentació de sol·licituds..6 Lliurament del premi
El jurat dictarà el veredicte no més tard del 31 de desembre de 2007 i el farà públic en el marc d'un acte literari en el decurs del qual es lliurarà el premi.
També es publicarà a l'adreça http://www.xtec.cat/formacio..7 Acceptació de les bases i publicació dels treballs
7.1 Pel fet de presentar-se al premi, els candidats accepten les condicions d'aquesta convocatòria.
7.2 La concessió d'aquest premi comporta l'autorització al Departament d'Educació per a la publicació o difusió de l'obra.
7.3 Durant el termini dels tres mesos posteriors a la proclamació del premi, les obres presentades estaran a disposició dels autors a la Direcció General d'Innovació del Departament d'Educació per tal que puguin ser retirades.
El Departament d'Educació no es farà càrrec de la custòdia dels projectes i treballs que no hagin estat recollits en la data esmentada..8 Informació
Els beneficiaris estaran obligats a facilitar tota la informació requerida pel Departament d'Educació i pels òrgans de control de l'Administració.